Hoe om jou kind met ekseem te bestuur - Jou Gesin | Solidariteit WêreldJou Gesin | Solidariteit Wêreld
Tuis › Artikels › Hoe om jou kind met ekseem te bestuur
Deur dr. R Newaj
Ekseem, ook bekend as atopiese ekseem of atopiese dermatitis, is 'n algemene veltoestand wat tussen 20 en 40 persent van kinders aantas. Om 'n kind met ekseem te hê, kan verontrustend en kommerwekkend wees, veral as hulle begin kleuterskool of skool toe gaan en vir lang tye elke dag weg van jou af is. Hieronder is wenke wat jy kan volg om jou kind te help om pynlike, jeukerige uitbarstings die hoof te bied en vir soveel tyd as moontlik die lewe te geniet.
Berei voor om te voorkom
'n Ekseemuitbarsting kan te eniger tyd voorkom, maar deur 'n kombinasie van noukeurige waarneming en die regte behandeling is dit moontlik om die getal kere tot die minimum te beperk. Hieronder volg vyftien wenke wat jou sal help om jou kind se ekseem te bestuur.
Hou 'n dagboek van jou kind se ekseem en teken aan wanneer en waar uitbarstings voorkom.
Soek na patrone in wat jou kind gedoen het en waar hy of sy was om te probeer uitwerk wat dit is wat die ekseemuitbarstings sneller.
Voorkoming is altyd beter as genesing; die identifisering en voorkoming van situasies wat uitbarstings sneller, is sleutelstappe om te help om die impak van ekseem op jou kind se lewe te minimaliseer. Die volgende kan help om jou kind se snellers beter te verstaan: word jou kind se ekseem erger as hy by 'n vriend gespeel het (dalk het die vriend se gesin troeteldiere)?
Word die ekseem erger nadat hy of sy geswem het of na sport by die skool?
Sneller sekere kossoorte uitbarstings?
Dit kan nuttig wees om jou ekseemhandboek met jou kind se dokter of verpleegster te deel om voorkomingstrategieë en/of behandelings te bespreek. Daar moet egter op gelet word dat nie alle uitbarstings identifiseerbare snellers het nie.
Dit is baie maklik vir ouers om hulself te blameer as hulle sien hulle kind sukkel met 'n uitbarsting, maar dit is belangrik om te onthou dat ekseem nie die ouer se skuld is nie. Kos hou baie selde verband met ekseem. Moenie kos vermy sonder bewys van 'n allergie daarvoor nie.
Probeer om 'n balans te handhaaf tussen die bes moontlike sorg vir sy of haar ekseem en om te vermy dat die toestand die gesinslewe domineer.
Om 'n skool- of kleuterskoolonderwyser van jou kind se ekseem te vertel en die stappe wat julle doen om uitbarstings te voorkom, kan veral belangrik wees omdat dit die onderwyser toelaat om te help. Gee die onderwyser 'n lys van alle stowwe of aktiwiteite wat jou kind moet vermy en verduidelik die doel van bevogtigers en spesiale handewasmiddels wat jy jou kind gegee het om by die skool te gebruik.
Soos jou kind ouer word, sal dit belangriker word vir hulle om beheer oor die ekseem oor te neem. Kennis is mag, so help hulle om dit te doen deur hulle te leer hoe hulle stappe kan doen om uitbarstings te voorkom en herinner hulle daaraan om hierdie stappe gereeld te doen. Om jou kind te leer om ekseem te bestuur kan hom of haar help om aan soveel normale kinderaktiwiteite as moontlik deel te neem.
As hulle byvoorbeeld weet dat hulle na swem of sport 'n koel stort en bevogtiger moet neem om die risiko van uitbarstings te verminder, sal hulle waarskynlik kan voortgaan om hierdie aktiwiteite te geniet.
As jou kind se vinger- en toonnaels kort gehou word, sal dit help om die skade van krappery tot die minimum te beperk. Dit is die heeltyd belangrik, nie net gedurende 'n uitbarsting nie, so maak gereelde naelknip deel van jou normale roetine. Lang naels sal die vel meer beskadig en infeksies veroorsaak.
As die vel goed bevog gehou word, sal dit help om ekseemuitbarstings en jeuk te voorkom, so maak seker dat jy jou kind se versagmiddels daagliks aanwend. BEVOGTIG, BEVOGTIG, BEVOGTIG.
Vir kinders met ekseem word dikwels aanbeveel dat hulle daagliks met spesiale bevogtigende middels moet bad. Die water moet louwarm wees en die badkamer nie te warm nie omdat temperatuuruiterstes die vel kan irriteer. Seep en produkte wat borrelbadseep en stort-jels bevat, kan die vel baie droog maak en moet vermy word. As jy jou kind help afdroog, gebruik die handdoek baie saggies en moenie skuur nie. Wend 'n bevogtiger aan na die bad.
Die verskillende seisoene kan verskillende uitdagings vir kinders met ekseem meebring. Lugversorging in die somer kan die vel uitdroog, net soos sentrale verwarming in die winter, en dit is dus belangrik om dwarsdeur die jaar 'n sorgvuldige bevogtigingsroetine vol te hou. Temperatuuruiterstes kan ook die vel beskadig. Maak seker jou kind is nie te warm aangetrek in die winter nie want te warm kan uitbarstings sneller. In die winter is dit belangrik dat jou kind se slaapkamer nie te warm moet wees nie. Die gebruik van growwe materiaal soos wol direk op die vel kan irritasie en uitbarstings veroorsaak.
Kry die regte behandeling
Ekseem is 'n gekompliseerde toestand en daar is nog geen kuur daarvoor nie (hoewel 'n groot klomp navorsing in hierdie veld gedoen word). Daar is egter deesdae 'n reeks effektiewe behandelings wat jou kind kan help om voluit te leef. Sommige van hierdie behandelings is ontwerp om gereeld gebruik te word om uitbarstings te voorkom, terwyl ander vir korter tydperke gebruik word om 'n uitbarsting te behandel en die vel te help gesond word. Elke kind is anders en dit kan 'n tydjie neem om die regte behandeling of kombinasies van behandelings te kry. Noue samewerking met jou kind se dermatoloog is belangrik om te monitor hoe effektief elke behandeling werk en om seker te maak dat alle behandelings presies volgens aanbeveling gebruik word. Wanneer jou kind met 'n nuwe behandeling begin, maak seker dat jy weet presies wanneer en hoe dit aangewend moet word en in watter hoeveelhede. Moenie bang wees om vrae te vra as daar iets is waaroor jy onseker is nie.